## Ζωικά φύλα

Τα ζώα εξελίχθηκαν σε πολλά ζωικά φύλα, τα κυριότερα εκ των οποίων είναι:

- Οι σπόγγοι,
- Τα κνιδόζωα,
- Οι πλατυέλμυνθες,
- Οι δακτυλιοσκώληκες,
- Τα μαλάκια,
- Οι νηματώδεις,
- Τα αρθρόποδα,
- Τα εχινόδερμα,
- Τα χορδωτά.

### Σπόγγοι

Υδρόβια ζώα, τα απλούστερα ως προς τη δομή τους. Θυμίζουν συχνά φυτά, επειδή στην ενήλικη ζωή δεν μετακινούνται, ωστόσο οι νέοι σπόγγοι κολυμπούν ελεύθερα στο νερό. Αποτελούνται από διάφορους τύπους ζωικών κυττάρων που εκτελούν διαφορετικές λειτουργίες, παρόλο που δεν έχουν πραγματικά ιστούς ή όργανα.

### Κνιδόζωα

Στα κνιδόζωα ανήκουν οι μέδουσες, τα κοράλλια και οι πολύποδες. Είναι τα πρώτο ζωικό φύλο που εμφανίζει οργάνωση σε ιστούς, δίκτυο νευρικών κυττάρων και συμμετρία.
Τα κνιδόζωα έχουν σώμα με ακτινωτή συμμετρία που τους επιτρέπει να αντιδρούν σε ερεθίσματα προς όλες τις κατευθύνσεις.

### Πλατυέλμυνθες

Tο πρώτο ζωικό φύλο με αμφίπλευρη συμμετρία, οι πλατυέλμυνθες είναι επίπεδοι σκώληκες που συχνά ζουν ως παράσιτα και το πρώτο φύλο που εμφανίζει διακριτή κεφαλή.
Η παρουσία της κεφαλής επέτρεψε στα ζώα να γίνουν ενεργοί θηρευτές, δηλαδή να ακολουθούν συγκεκριμένη κατεύθυνση για να προσλαμβάνουν την τροφή τους.

#### Δακτυλιοσκώληκες

Σε αυτό το ζωικό φύλο ανήκουν οι γαιοσκώληκες, που ζουν στο έδαφος και οι βδέλλες. Είναι το πρώτο φύλο που ανέπτυξε σωληνωτό πεπτικό σωλήνα και μεταμέρεια, επανάληψη δηλαδή τμημάτων του ζώου περισσότερες από μία φορές. Οι βδέλλες ζουν συνήθως σε έλη και λίμνες, προσκολλώνται σε άλλα ζώα και τρέφονται με αίμα.

#### Μαλάκια

Αποτελούν μεγάλο ζωικό φύλο, στο οποίο ανήκουν ζώα με μαλακό σώμα, τα κεφαλόποδα (σουπιές, χταπόδια, καλαμάρια, κ.ά.) και τα δίθυρα (μύδια, στρείδια, κ.ά.) που έχουν σκληρό κέλυφος για προστασία. Τα μαλάκια διαβιούν στη θάλασσα, στην ξηρά και το γλυκό νερό.

#### Νηματώδεις

Ζωικό φύλο που περιλαμβάνει σκώληκες με περίπλοκους κύκλους ζωής και μηχανισμούς που τους επιτρέπουν να εισχωρούν και να επιβιώνουν μέσα στους ξενιστές τους, προκαλώντας συχνά σοβαρές παθολογικές καταστάσεις σε ανθρώπους, ζώα και φυτά.

#### Αρθρόποδα

Ασπόνδυλα ζώα με ανθεκτικό εξωσκελετό από χιτίνη και εξαρτήματα που είναι χρήσιμα για την κίνηση, τη στήριξη, την αίσθηση και την τροφή.
Στα αρθρόποδα κατατάσσονται τα έντομα, τα καρκινοειδή (γαρίδες, αστακοί, κ.ά.) και τα αραχνίδια. Τα έντομα αποτελούν την ομάδα των αρθρόποδων με τη μεγαλύτερη ποικιλότητα.

#### Εχινόδερμα

Ένα ιδιαίτερο ζωικό φύλο στο οποίο κατατάσσονται οι αστερίες και οι αχινοί.
Έχουν πεντακτινωτή συμμετρία και φέρουν μοναδικά συστήματα, όπως ένα υδροδυναμικό σύστημα κίνησης και την ικανότητα αναγέννησης.

#### Χορδωτά

Οφείλουν το όνομά τους στη νωτιαία χορδή, μία εύκαμπτη ράβδο στο σώμα τους που εμφανίζεται στην εμβρυική ζωή.
Στα χορδωτά ανήκουν τα σπονδυλόζωα, όπως τα ψάρια, τα ερπετά και τα θηλαστικά.

# Οθόνη Βοήθειας

Ζωικά Φύλα.

Χρησιμοποιήστε τα βελάκια για να εξερευνήσετε τις εικόνες ή πατήστε το κουμπί play (στην επάνω δεξιά περιοχή) για αυτόματη εναλλαγή των εικόνων.

# Καρτέλα Συντελεστών